RÅDETS FORORDNING (EF) Nr. 2537/1999

af 29. november 1999

om ændring af forordning (EØF) nr. 2861/93, (EF) nr. 2199/94, (EF) nr. 663/96, (EF) nr. 1821/98 om indførelse af en endelig antidumpingtold på importen af visse magnetplader (3,5" disketter) med oprindelse i Japan, Taiwan, Folkerepublikken Kina, Hongkong, Republikken Korea, Malaysia, Mexico, Amerikas Forenede Stater og Indonesien, samt forordning (EF) nr. 1335/1999 om genindførelse af en endelig antidumpingtold på importen af visse magnetplader (3,5" disketter) med oprindelse i Indonesien, som fremstilles og sælges til eksport til Fællesskabet af PT Betadiskindo Binatama

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), særlig artikel 11, stk. 3,

under henvisning til forslag fremsat af Kommissionen efter høring af Det Rådgivende Udvalg, og

ud fra følgende betragtninger:

A. ANMODNING OM EN FORNYET UNDERSØGELSE

(1) Der er modtaget en anmodning om fornyet undersøgelse af forordning (EØF) nr. 2861/93(2), hvorved Rådet indførte endelig antidumpingtold på importen af visse magnetplader (3,5" disketter) med oprindelse i bl.a. Japan; anmodningen blev indgivet af Sony Corporation og Fuji Photo Film Co Ltd, der begge er beliggende i Japan og i det følgende benævnes henholdsvis "Sony" og "Fuji Film".

(2) I anmodningen, der blev fremsat i henhold til artikel 11, stk. 3, i Rådets forordning (EF) nr. 384/96 (i det følgende benævnt "grundforordningen"), hævdedes det, at der forelå ændrede omstændigheder med hensyn til definitionen af den af undersøgelsen omfattede vare, der berettigede, at der indledtes en fornyet undersøgelse. Ifølge anmodningen kan konventionelle 3,5" disketter med en lagerkapacitet på 1,44 MB og den nye generation af 3,5" disketter med en lagerkapacitet på 200 MB ikke anses for at være samme vare og bør derfor ikke være omfattet af de gældende antidumpingforanstaltninger.

(3) Da anmodningen indeholdt tilstrækkelige beviser, besluttede Kommissionen at indlede en fornyet undersøgelsen(3) af forordning (EØF) nr. 2861/93. Samtidig fandt Kommissionen, at undersøgelsen burde omfatte alle andre eksisterende foranstaltninger over for samme vare, og den besluttede derfor at udstrække den fornyede undersøgelse til også at omfatte de foranstaltninger, der gælder importen med oprindelse i Hongkong, Republikken Korea, Malaysia, Mexico, USA og Indonesien.

(4) Denne interimsundersøgelse var begrænset til en præcisering af hvilke varer, der er omfattet af de forordninger, hvorved foranstaltningerne er indført.

B. GÆLDENDE FORANSTALTNINGER

(5) De i øjeblikket gældende foranstaltninger er endelig antidumpingtold i form af værditold på importen af visse magnetplader (3,5" disketter) fastsat ved følgende forordninger:

- forordning (EØF) nr. 2861/93 om indførelse af en endelig antidumpingtold på importen af visse magnetplader (3,5" disketter) med oprindelse i Japan, Taiwan og Folkerepubliken Kina

- forordning (EF) nr. 2199/94(4) om indførelse af en endelig antidumpingtold på importen af visse magnetplader (3,5" disketter) med oprindelse i Hongkong og Republikken Korea

- forordning (EF) nr. 663/96(5) om indførelse af en endelig antidumpingtold på importen af visse magnetplader (3,5" disketter) med oprindelse i Malaysia, Mexico og Amerikas Forenede Stater

- forordning (EF) nr. 1821/98(6) om indførelse af en endelig antidumpingtold på importen af visse magnetplader (3,5" disketter) med oprindelse i Indonesien

- forordning (EF) nr. 1335/1999(7) om genindførelse af en endelig antidumpingtold på importen af visse magnetplader (3,5" disketter) med oprindelse i Indonesien, som fremstilles og sælges til eksport til Fællesskabet af PT Betadiskindo Binatama (der var resultat af en fornyet "ny eksportør"-undersøgelse vedrørende dette selskab).

C. PROCEDURE

(6) Kommissionen gav de kendte parter, der var berørt af sagen, lejlighed til at tilkendegive deres synspunkter skriftligt og til at anmode om at blive hørt mundtligt.

(7) Erhvervsgrenen i Fællesskabet, der repræsenteredes af Committee of European Diskette Manufacturers på vegne af producenter, hvis samlede produktion af 3,5" disketter udgjorde en betydelig del af produktionen i Fællesskabet af disse disketter, gav sine synspunkter til kende skriftligt.

(8) De parter, der havde ønsket den fornyede undersøgelse, nemlig Sony og Fuji Film, anmodede om at blive hørt mundtligt, hvilket blev imødekommet. En anden eksponerende producent af disketter med stor kapacitet i Japan, Hitachi Maxell Ltd (i det følgende benævnt "Hitachi Maxell") fremsatte også en anmodning om, at en af selskabet fremstillet vare ikke skulle være omfattet af foranstaltningerne.

(9) En amerikansk eksporterende producent, Imation Europe BV (i det følgende benævnt "Imation", der modsatte sig, at varer skulle udelukkes fra at være omfattes af antidumpingforanstaltningerne, anmodede om at blive hørt mundtligt, hvilket blev imødekommet.

(10) Der blev også modtaget bemærkninger fra HongKong Economic and Trade Office (en myndighed i et eksportland) og Memtek Europe Ltd, som er en del af Hanny-koncernen, der er baseret i Hongkong og har produktion i Folkerepublikken Kina (i det følgende benævnt "Hanny").

D. DEN PÅGÆLDENDE VARE OG SAMME VARE

(11) Den vare, der er omfattet af alle de ovennævnte forordninger, er visse magnetplader (3,5" disketter), der anvendes til optagelse og oplagring af indkodet digital information; varen henhører under KN-kode ex 8523 20 90.

I forbindelse med den undersøgelse, der førte til indførelsen af foranstaltningerne over for Japan, Taiwan og Folkerepublikken Kina, undersøgtes spørgsmålet, om antidumpingforanstaltningerne også skulle anvendes på 3,5" disketter med større lagerkapacitet. Som nævnt i betragtning 9 i Kommissionens forordning (EØF) nr. 920/93(8) om indførelse af midlertidige foranstaltninger anmodede en japansk producent om, at 3,5" disketter med en lagerkapacitet på 4 megabyte og derover blev holdt uden for proceduren, men denne anmodning blev afvist med den begrundelse, at på tidspunktet for vedtagelsen af forordning (EØF) nr. 920/93:

- havde 3,5" disketter med en kapacitet på 4 megabyte og derover og andre 3,5" disketter i det væsentlige samme grundlæggende fysiske egenskaber og anvendelsesformål trods visse påståede forskelle i den teknologi, der anvendtes til fremstilling af de pågældende diskettetyper, og

- at alle 3,5" disketter i vid udstrækning kunne erstatte hinanden.

Som følge heraf blev alle 3,5" disketter uanset deres lagerkapacitet anset for at være en og samme vare og omfattet af den gældende told.

Disse konklusioner blev bekræftet ved forordning (EØF) nr. 2861/93.

E. ARGUMENTER FOR AT HOLDE VARER UDEN FOR DE GÆLDENDE FORANSTALTNINGER

1. Bemærkninger fremsat af Sony, Fuji Film og Hitachi Maxell

(12) Sony og Fuji Film fremlagde dokumentation for, at de i et joint venture havde udviklet 3,5" disketter (såkaldte "HiFD"-disketter) med en lagerkapacitet på 200 megabyte. Ifølge de to selskaber bør HiFD-disketter ikke være omfattet af foranstaltningerne, da de i deres fysiske egenskaber og endelige anvendelsesformål er så markant forskellige fra de 3,5" disketter, som var omfattet af undersøgelsen, at de ikke kan anses for at være samme vare som andre 3,5" disketter.

(13) Tilsvarende fremlagde Hitachi Maxell dokumentation for, at der også er udviklet 3,5" disketter med en lagerkapacitet på 120 megabyte ("Superdisk LS-120"). Ifølge selskabet bør Superdisk LS-120 også holdes uden for foranstaltningerne med samme begrundelse som for HiFD.

Fysiske egenskaber

(14) Ifølge ovennævnte selskaber har HiFD og Superdisk LS-120 den konventionelle 3,5" diskettes form, men følgende egenskaber:

i) Sportætheder og kodningssystemer: De har en lagerkapacitet på henholdsvis 200 MB og 120 MB, hvilket giver en kapacitet på henholdsvis 130 og 83 gange en konventionel 3,5" diskette. Denne større kapacitet opnås ved at øge sportætheden og den lineære optagelsestæthed i forbindelse med mere effektive datakodningssystemer.

ii) Sporingsteknologi: De har henholdsvis 3450 og 2490 spor pr. tomme (TPI) mod 135 TPI for konventionelle 3,5" disketter. Denne højere tæthed opnås ved at bruge magnetisk sektorservosporingsteknologi (for HiFD) eller optisk kontinuerlig servosporingsteknologi (for Superdisk LS-120) til at læse fra og skrive til disketten; disse teknologier fører automatisk læsehovedet enten magnetisk eller optisk til det ønskede spor. For konventionelle 3,5" disketter fastsættes drevhovedets position mekanisk. HiFD- og Superdisk LS-120-drevenhederne anvender derfor en helt ny form for magnetisk hoved, der er forskellig fra den type, som anvendes i forbindelse med konventionelle 3,5" disketter.

iii) Partikelmedier: De har større magnetisk koercivitet og et tyndere magnetisk lag end konventionelle 3,5" disketter.

iv) Kompatibilitet: De kan ikke læses af et konventionelt 3,5" diskettedrev. De har identifikations- og genkendelseshuller, der ikke findes på konventionelle disketter, og kan kun benyttes med fuld kapacitet, hvis de indsættes i henholdsvis et HiFD-drev eller et Superdisk LS-120-drev. Imidlertid er både HiFD-drev og Super-disk LS-120-drev bagud kompatible med konventionelle 3,5" disketter, idet de kan læse fra og skrive til konventionelle disketter. Sådanne konventionelle 3,5" disketter får imidlertid ikke samme lagerkapacitet som HiFD- eller Superdisk LS-120-disketter, når der skrives til dem ved hjælp af et HiFD-drev eller et Superdisk LS-120-drev.

v) Dataoverførsel: De kan roteres i drevene med henholdsvis 3600 og 720 omdrejninger pr. minut, hvorimod en konventionel 3,5" diskette roterer med 300 omdrejninger pr. minut. Dette gør det muligt at overføre data med henholdsvis 3600 eller 680 kilobyte pr. sekund, sammenlignet med 60 kilobyte pr. sekund for konventionelle 3,5" disketter.

Endelige anvendelsesformål

(15) De pågældende selskaber hævdede, at de endelige anvendelsesformål for HiFD og Superdisk LS-120 er fundamentalt forskellige fra konventionelle 3,5" disketters endelige anvendelsesformål. De benyttes typisk til større lagerfiler såsom filer oprettet af audio-, video-, grafik- og multimedieprogrammer, der kræver den højere kapacitet og hurtigere overførselshastighed, som begge de to højkapacitetsdisketter kan levere. Disse anvendelsesformål overstiger langt kapaciteten hos konventionelle 3,5" disketter, der typisk benyttes til mindre arbejdsfiler og derfor ikke er udskiftelige med HiFD eller Superdisk LS-120.

Priser

(16) I henhold til de ansøgende selskaber afspejles forskellene i fysiske egenskaber mellem på den ene side HiFD og Superdisk LS-120 og på den anden side konventionelle 3,5" disketter i deres respektive fremstillingsomkostninger og detailpriser. Forskellene mellem 3,5" disketter og HiFD- og Superdisk LS-120-disketter understreges af prisforskellen mellem disse varer. Denne forskel er af en sådan størrelsesorden, at der ikke i praksis er konkurrence mellem 3,5" disketter og HiFD- eller Superdisk LS-120-disketter.

2. Andre bemærkninger

(17) Der blev modtaget bemærkninger fra Hong Kong Economic and Trade Office og fra Hanny, der, skønt selskabet fremstiller 3,5" disketter, ikke producerer 3,5" disketter med høj kapacitet. Det blev i begge tilfælde fremført, at 3,5" højkapacitetsdisketter ikke er samme vare som i konventionelle 3,5" disketter og derfor ikke bør være omfattet af foranstaltningerne.

F. ARGUMENTER FOR IKKE AT HOLDE VARER UDEN FOR DE GÆLDENDE FORANSTALTNINGER - IMATIONSINDLÆG

(18) Der blev også modtaget bemærkninger fra Imation, der er et datterselskab af et amerikansk baseret selskab, som fremstiller Superdisk LS-120 i USA med henblik på salg på fællesskabsmarkedet. Imation samarbejdede i forbindelse med den tidligere undersøgelse, der førte til indførelse af antidumpingtold på importen fra USA, og har en selskabsspecifik antidumpingtoldsats på nul.

1. Fysiske egenskaber

(19) Ifølge Imation forhindrer forskellene i lagerkapacitet, udformning og læse- og skriveprocesteknologi ikke varer i at tilhøre den pågældende samme enkelte varekategori, så længe de grundlæggende egenskaber og den grundlæggende teknologi ikke udviser væsentlige forskelle. Det hævdes, at både HiFD og Superdisk LS-120 har de samme grundlæggende fysiske, tekniske og/eller kemiske egenskaber som konventionelle 3,5" disketter.

(20) I dette indlæg blev der i udstrakt grad citeret fra DRAM-forordningerne (Kommissionens forordning (EØF) nr. 165/90 af 23. januar 1990 om indførelse af en midlertidig antidumpingtold på importen af DRAMS med oprindelse i Japan(9) og Rådets forordning (EØF) nr. 2112/90 af 23. juli 1990 om indførelse af en endelig antidumpingtold på importen af DRAMs med oprindelse i Japan(10)). I det pågældende tilfælde var det EF's opfattelse, at lighedspunkterne mellem DRAMs med forskellige tætheder og fremstillingsprocesser opvejede forskellene med hensyn til lagerkapacitet, udformning og fremstillingsteknologi.

(21) Imation anførte, at de tre grundlæggende teknologier til at forbedre hukommelsen (partikelmedier, sportæthed og kodningssystemer) for 3,5" disketter har været de samme i de sidste 25 år.

For så vidt angår partikelmedierne anføres det, at de mange og løbende forbedringer, der er gjort for disketter med hensyn til hukommelse og hastighed, alle er baseret på fortsatte forbedringer af de to centrale elementer i det magnetiske lag, nemlig de magnetiske partiklers størrelse og form, og på det magnetiske lags tykkelse.

Sportæthederne er blevet forbedret ved anvendelse af servosporingsteknologier.

Metoderne til kodning af data er blevet forbedret gennem anvendelse af bedre kodningssystemer.

Det blev hævdet, at udviklingen af disketter med stor kapacitet var et gammelt fænomen, og at der havde været tidligere forsøg på at fremstille sådanne 3,5" disketter. Den grundlæggende teknologi, der benyttedes, nemlig lagring af data på et magnetisk medium, er forblevet den samme for både konventionelle 3,5" disketter og disketter med stor kapacitet. Konventionelle 3,5" disketter og højkapacitetsdisketter havde identisk størrelse, udformning, struktur og funktion og identiske dimensioner. Det blev også anført, at den servosporingsteknologi, der anvendes i HiFD, i flere år havde været til rådighed for erhvervsgrenen.

Det hævdedes endvidere, at forskelle i opbygning og udseende ikke var vigtige, og at de forskellige genkendelseshuller på 3,5" disketter med højere kapacitet udelukkende var et funktionelt aspekt af deres konstruktion. Det forhold, at HiFD- og Superdisk LS-120-disketter er bagud kompatible og kan benyttes til at læse fra og skrive til konventionelle 3,5" disketter, anses for at være et tydeligt tegn på, at varerne trods teknologiske forbedringer ikke er væsentligt forskellige i grundlæggende teknologi og anvendelsesformål.

2. Endelige anvendelsesformål

(22) For så vidt angår det endelige anvendelsesformål erklærede Imation, at det grundlæggende anvendelsesformål for 3,5" disketter med stor kapacitet er at lagre data på et bærbart medium, hvilket også er tilfældet for konventionelle 3,5" disketter. Imation anfægtede, at de endelige anvendelsesformål er forskellige. Sonys og Fuji Films påstand om, at forskellene i fysiske egenskaber mellem HiFD-disketter og konventionelle 3,5" disketter afspejles i deres respektive fremstillings- og detailpriser, blev også afvist. Ifølge Imation er detailprisen pr. megabyte næsten den samme for HiFD-disketter og 3,5" disketter.

G. EF-ERHVERVSGRENENS HOLDNING

(23) EF-erhvervsgrenen, der repræsenteres af Diskma, fremstiller hverken HiFD eller Superdisk LS-120 og har tilkendegivet, at den ikke har nogen indvendinger mod, at disse varer holdes uden for de i betragtning 5 nævnte antidumpingforordninger, så længe toldmyndighederne i Fællesskabet kan skelne mellem disse diskettetyper og konventionelle 3,5" disketter, og så længe friholdelsen ikke muliggør toldunddragelse.

H. UNDERSØGELSENS RESULTATER

1. Varernes uensartethed

Fysiske egenskaber

(24) Som ovenfor nævnt har HiFD og Superdisk LS-120 mange gange større lagerkapacitet og sportæthed end konventionelle 3,5" disketter. De magnetiske lag er tyndere og har større koercivitet end i konventionelle 3,5" disketter. Nye kodningssystemer og teknologiske udviklinger i drevene til HiFD og Superdisk LS-120 gør det muligt at overføre data mellem 11 og 60 gange hurtigere end ved konventionelle 3,5" disketter.

(25) Desuden er de drev, som er nødvendige for at læse fra og skrive til disse 3,5" disketter med højere kapacitet, helt forskellige fra de drev, der benyttes i forbindelse med konventionelle 3,5" disketter. Drevene til konventionelle 3,5" disketter er ikke kompatible med de nye disketter med højere kapacitet. Det er korrekt, at højkapacitetsdrevene er udformet, så de er bagud kompatible med konventionelle 3,5" disketter. Denne bagudrettede kompatibilitet er imidlertid udelukkende et resultat af den teknologi, der anvendes til drevet, og ikke på disketternes egne fysiske egenskaber. Den bagudrettede kompatibilitet opnås ved, at drevet har to hoveder, hvoraf det ene er beregnet til at læse fra og skrive til højkapacitetsdisketter af den relevante type og det andet til at læse fra og skrive til konventionelle 3,5" disketter. Imations påstand om, at højkapacitetsdrevenes bagudrettede kompatibilitet er yderligere bevis for, at de to diskettetyper er samme vare, afvises derfor; drevhovedets højkapacitetsdiskettekomponent er ikke i sig selv bagud kompatibelt.

(26) Endelig fremgik det af undersøgelsen, at der ikke i øjeblikket findes nogen 3,5" disketter, der ligger mellem den konventionelle 3,5" diskette og HiFD og Superdisk LS-120.

Endelige anvendelsesformål

(27) Det erkendes, at alle typer af 3,5" disketter på det mest grundlæggende plan benyttes til optagelse af elektroniske data, selvom HiFD og Superdisk LS-120 kan benyttes til at oplagre elektroniske filer, der er langt større end konventionelle 3,5" disketters kapacitet. Det er derfor konklusionen, at spørgsmålet om endelige anvendelsesformål for konventionelle 3,5" disketter og HiFD og Superdisk LS-120 ikke i sig selv er tilstrækkeligt til at konkludere, at konventionelle 3,5" disketter og HiFD-disketter og Superdisk LS-120-disketter er en og samme vare.

2. Konklusion

(28) Undersøgelsen har vist, at der findes en klar skillelinje mellem konventionelle 3,5" disketter og højkapacitetsdisketter med hensyn til fysiske og tekniske egenskaber. Den vare, der er genstand for den fornyede undersøgelse, repræsenterer et teknologisk spring i forhold til de disketter, der var omfattet af den tidligere undersøgelse. Højkapacitetsdisketternes fysiske egenskaber og den teknologi, der er nødvendig for at benytte dem, er af en sådan art, at de er en anden vare end konventionelle 3,5" disketter. Det forhold, at de nye disketter med højere kapacitet ligner konventionelle 3,5" disketter, anses ikke for at være tilstrækkelig grund til fortsat at lade disketter med højere kapacitet være omfattet af de forordninger, der er genstand for den fornyede undersøgelse.

(29) I betragtning af ovenstående bør HiFD og Superdisk LS-120 holdes uden for anvendelsesområdet for de foranstaltninger, der er indført ved de forordninger, som er genstand for den fornyede undersøgelse.

(30) Det konkluderes derfor, at alle 3,5" disketter med en kapacitet på 120 MB eller derover, som inkorporerer enten HiFD's magnetiske sektorservosporingsteknologi eller Superdisk LS-120's optiske kontinuerlige servosporingsteknologi, bør være friholdt fra de antidumpingforanstaltninger, der er indført ved de nævnte forordninger med virkning fra datoen for offentliggørelsen af meddelelsen om indledningen af den fornyede undersøgelse, dvs. den 17. december 1998. De interesserede parter og herunder erhvervsgrenen i Fællesskabet blev underrettet om disse konklusioner. Efter at være blevet underrettet om ovenstående kendsgerninger og konklusioner fremsatte repræsentanter for Imation skriftligt yderligere bemærkninger vedrørende udelukkelsen af HiFD og Superdisk LS-120 fra anvendelsesområdet for de foranstaltninger, der er indført ved de forordninger, som er genstand for den fornyede undersøgelse. Der blev imidlertid ikke fremlagt oplysninger eller argumenter, der efter at være blevet undersøgt kunne føre til, at Rådet ændrede ovennævnte konklusioner.

(31) Importører af de 3,5" disketter, der er blevet fritaget fra de pågældende antidumpingforanstaltninger, kan indgive ansøgning til de relevante toldmyndigheder om tilbagebetaling af den antidumpingtold, der er betalt fra den 17. december 1998 til ikrafttrædelsesdatoen for denne forordning -

UDSTEDT FØLGENDE FORORDNING:

Artikel 1

Artikel 1, stk. 1, i forordning (EØF) nr. 2861/93 affattes således: "1. Der indføres en endelig antidumpingtold på importen af 3,5" disketter, som anvendes til optagelse og oplagring af indkodede digitale edb-data, henhørende under KN-kode ex 8523 20 90 (Taric-kode 8523 20 90*40 ) og med oprindelse i Japan, Taiwan og Folkerepublikken Kina, med undtagelse af 3,5" disketter baseret på optisk kontinuerlig servosporingsteknologi eller magnetisk sektorservosporingsteknologi og med en lagerkapacitet på 120 MB eller derover."

Artikel 2

Artikel 1, stk. 1, i forordning (EF) nr. 2199/94 affattes således: "1. Der indføres en endelig antidumpingtold på importen af 3,5" disketter, som anvendes til optagelse og oplagring af indkodede digitale edb-data, henhørende under KN-kode ex 8523 20 90 (Taric-kode 8523 20 90*40 ) og med oprindelse i Hongkong og Republikken Korea, med undtagelse af 3,5" disketter baseret på optisk kontinuerlig servosporingsteknologi eller magnetisk sektorservosporingsteknologi og med en lagerkapacitet på 120 MB eller derover."

Artikel 3

Artikel 1, stk. 1, i forordning (EF) nr. 663/96 affattes således: "1. Der indføres en endelig antidumpingtold på importen af 3,5" disketter, som anvendes til optagelse og oplagring af indkodede digitale edb-data, hehørende under KN-kode ex 8523 20 90 (Taric-kode 8523 20 90*40 ) og med oprindelse i Malaysia, Mexico og Amerikas Forenede Stater, med undtagelse af 3,5" disketter baseret på optisk kontinuerlig servosporingsteknologi eller magnetisk sektorservosporingsteknologi og med en lagerkapacitet på 120 MB eller derover."

Artikel 4

Artikel 1, stk. 1, i forordning (EF) nr. 1821/98 affattes således: "1. Der indføres en endelig antidumpingtold på importen af 3,5" disketter, som anvendes til optagelse og oplagring af indkodede digitale edb-data, henhørende under KN-kode ex 8523 20 90 (Taric-kode 8523 20 90*40 ) og med oprindelse i Indonesien, med undtagelse af 3,5" disketter baseret på optisk kontinuerlig servosporingsteknologi eller magnetisk sektorservosporingsteknologi og med en lagerkapacitet på 120 MB eller derover."

Artikel 5

Artikel 1, stk. 1, i forordning (EF) nr. 1335/1999 affattes således: "1. Der indføres en endelig antidumpingtold på importen af 3,5" disketter, som anvendes til optagelse og oplagring af indkodede digitale edb-data, henhørende under KN-kode ex 8523 20 90 (Taric-kode 8523 20 90*40 ) og med oprindelse i Indonesien, som fremstilles og sælges til eksport til Fællesskabet af PT Betadiskindo Binatama, med undtagelse af 3,5" disketter baseret på optisk kontinuerlig servosporingsteknologi eller magnetisk sektorservosporingsteknologi og med en lagerkapacitet på 120 MB eller derover."

Artikel 6

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 17. december 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. november 1999.

På Rådets vegne

S. NIINISTÖ

Formand

(1) EFT L 56 af 6.3.1996, s. 1. Forordningen er senest ændret ved forordning (EF) nr. 905/98 (EFT L 128 af 30.4.1998, s. 18).

(2) EFT L 262 af 21.10.1993, s. 4.

(3) EFT C 394 af 17.12.1998, s. 21.

(4) EFT L 236 af 10.9.1994, s. 2.

(5) EFT L 92 af 13.4.1996, s. 1.

(6) EFT L 236 af 22.8.1998, s. 1. Forordningen er ændret ved forordning (EF) nr. 2152/98 (EFT L 271 af 8.10.1998, s. 9).

(7) EFT L 159 af 25.6.1999, s. 14.

(8) EFT L 95 af 21.4.1993, s. 5.

(9) EFT L 20 af 25.1.1990, s. 5.

(10) EFT L 193 af 25.7.1990, s. 1. Forordningen er senest ændret ved forordning (EØF) nr. 2967/92 (EFT L 299 af 15.10.1992, s. 4).